Müller: - Vet ikke hva jeg skal med en gullstøvel til
Tyskland og USA har begge skaffet seg fire poeng på de to første gruppespillkampene i VM. Torsdag skal de to avgjøre seg imellom hvem som blir gruppevinner. Uavgjort vil sende de begge videre. Tap kan sende det ene laget ut, om Ghana slår Portugal med store nok sifre. - Vi håper å spille bra, samtidig som vi slipper inn lite mål. Vi vil gjøre det vi kan for å vinne gruppen og det er det vi tenker på nå. Vi må trå varsomt, ettersom turneringen kan ende fortere enn vi tror. Det må vi være oppmerksomme på, sier Thomas Müller til tyskernes hjemmesider. Kamper mellom de to har en tendens til aldri å bli uavgjorte. På ni kamper siden 1993 har Tyskland vunnet seks og USA tre. Den siste av de kampene ble spilt sommeren 2013, da USA vant 4-3 hjemme i Washington.Müller er så langt lagets toppscorer med tre nettkjenninger på to kamper. Bare hjemmefavoritten Neymar har flere, men han har også tre spilte kamper. Den tyske angriperen, som noterte seg for 13 scoringer på 31 Bundesliga-kamper for Bayern forrige sesong, ble en av fire toppscorere i Sør-Afrika i 2010 med fem mål. Han er i rute for også i år å kjempe om Gullstøvelen. - Det er jeg veldig avslappet til. Jeg vil bli verdensmester. Jeg har allerede vunnet en gullstøvel, så jeg vet ikke hva jeg skal med en til. Men VM-tittelen har jeg ikke, sier Müller, som er forventet å starte fremst på banen mot USA. - Den beste tilnærmingen til kampen vil være å holde mest mulig på ballen, og samtidig sørge for at vi ikke gir bort ballen unødvendig. Vi skal også forsøke å kontre på dem da vi vinner ballen, forteller Müller. På de siste 20 årene har Tyskland og USA møttes tre ganger tidligere på nøytral grunn. To av dem i VM. Tyskerne vant 2-0 under VM-sluttspillet i Frankrike i 1998, mens USA vant med tilsvarende sifre i Mexico året etterpå. Sist lagene møttes på nøytral grunn, var under VM-sluttspillet i 2002. Tyskland vant 1-0 i Sør-Korea. Tyskland taper med andre ord ikke VM-kamper mot USA.USA (4-4-2): Tim Howard - Fabian Johnson, Geoff Cameron, Matt Besler, DaMarcus Beasley - Graham Zusi, Jermaine Jones, Kyle Beckerman, Alejandro Bedoya - Michael Bradley, Clint Dempsey. Tyskland (4-2-3-1): Manuel Neuer - Jérôme Boateng, Per Mertesacker, Mats Hummels, Benedikt Höwedes - Sami Khedira, Philipp Lahm - Mesut Özil, Toni Kroos, Mario Götze - Thomas Müller.
Tyskland har ikke tapt en fotballkamp siden juni i fjor. Da ble det 3-4-tap for USA. Torsdag spiller de to lagene om gruppeseieren i VM-gruppe G.